TU ก้าวสู่ Blue Finance คว้ารางวัลเวที “Product of the Year Awards 2021” 
TU ปลื้ม! ก้าวสู่ Blue Finance คว้ารางวัล “สินเชื่อและหุ้นกู้ส่งเสริมความยั่งยืน” บนเวที Product of the Year Awards 2021 ตอกย้ำความเป็นผู้นำธุรกิจอาหารทะเลระดับโลก ด้วยนวัตกรรมการเงินเพื่อความยั่งยืนของท้องทะเล
3 ธ.ค. 2564

บริษัท ไทยยูเนี่ยน กรุ๊ป จำกัด (มหาชน) หรือ TU คว้ารางวัลสินเชื่อและหุ้นกู้ส่งเสริมความยั่งยืนจากเวที Product of the Year Awards 2021 ด้วยผลงานนวัตกรรมทางด้านการเงิน Blue Finance โดยนายยงยุทธ เสฏฐวิวรรธน์ กรรมการผู้จัดการ ฝ่ายการบริหารการเงินกลุ่มและศูนย์บริการร่วมทางการเงิน เป็นตัวแทนรับรางวัลในปี 2564 นี้ ซึ่ง TU ได้ออกสินเชื่อส่งเสริมความยั่งยืนเป็นครั้งแรกในเดือนกุมภาพันธ์ มูลค่า 12,000 ล้านบาท ตามมาด้วยการออกหุ้นกู้ส่งเสริมความยั่งยืนเป็นครั้งแรกในประเทศไทยในเดือนกรกฎาคม มูลค่า 5,000 ล้านบาท อายุ 7 ปี ให้กับผู้ลงทุนสถาบัน และในเดือนพฤศจิกายน TU ได้ออกหุ้นกู้ส่งเสริมความยั่งยืนอีกครั้ง อายุ 5 ปี และอายุ 10 ปี เพื่อกระจายฐานในส่วนผู้ลงทุนสถาบัน มูลค่ารวม 6,000 ล้านบาท
ทั้งนี้นับเป็นก้าวสำคัญในการก้าวสู่ Blue Finance การบริหารการเงินเพื่อเป้าหมายการอนุรักษ์ท้องทะเล โดยมีการกำหนดให้อัตราดอกเบี้ยของสินเชื่อและหุ้นกู้ของบริษัทเชื่อมโยงกับตัวบ่งชี้และเป้าหมายผลการดำเนินงานด้านความยั่งยืน
สำหรับรางวัล Product of the Year Awards จัดโดยนิตยสาร Business+ ในเครือบริษัท เออาร์ไอพี จำกัด (มหาชน) หรือ ARIP และวิทยาลัยการจัดการ มหาวิทยาลัยมหิดล มอบรางวัลแก่สินค้าและบริการที่มีความโดดเด่นทั้งนวัตกรรมและเป็นสุดยอดสินค้าและบริการแห่งปีที่ตอบโจทย์ความต้องการของผู้บริโภคในปัจจุบัน ณ โรงแรมสวิสโฮเต็ล รัชดา เมื่อเร็วๆ นี้